《赠别琅邪评事兼寄两制旧交》
宋代·田锡

醴泉少府王评事，秀气神清好奇异。
读书击剑善弹琴，仲容信是青云器。
我从蜀国来咸秦，长安久客多风尘。
因此移居清渭北，与君在彼初相识。
相识经今二十年，支离契阔长相忆。
去年罢直西掖垣，君亦醴泉方解官。
关中路遥宛丘道，不远千里来相看。
我忝淮阳知郡事，郡斋喜闻嘉客至。
槐花黄时初到来，菊花开时言欲回。
主人苦留留不住，为君采菊登高台。
高台临古道，北走邯郸道。
还京秋已老。白日远长安，
西归出关天已寒。
神仙作尉道虽在，骨肉为累心且宽。
与君俱年五十一，老去时光转堪惜。
况今秋暮冬欲残，七十唯余十八年。
未知十八年之间，悲欢得丧与险艰。
到得七十即为幸，此外浮生何足言。
明日正逢重九日，未忍与君张祖席。
樽前新菊含露滋，茱萸丹实星离离。
茱萸撷芳菊延寿，寿酒满满莫固辞。
淮阳郡吏若早替，帝乡即有相见期。
两制交朋若相问，为我勤勤多谢之。

作者简介：田锡（940～1004），字表圣，田锡初名继冲，后更名为锡。嘉州洪雅（今属四川眉山市）人，祖籍京兆（今西安），唐末避黄巢之乱定居四川眉州洪雅（今槽渔滩镇）。曾祖父、祖父均为当时洪雅之名士，太平兴国三年(975)进士，官至右谏议大夫。北宋初年政治家和著名作家，在宋初的政坛和文坛享有较高的声誉。深为宋初士大夫所景仰。 生于晋高祖天福五年，卒于宋真宗咸平六年，年64岁。